ΓΡΑΠΤΗ ΕΡΩΤΗΣΗ E-1638/98

υποβολή: Amedeo Amadeo (NI) προς την Επιτροπή

(29 Μαΐου 1998)

Θέμα: Κινητές και ασύρματες επικοινωνίες

Σε σχέση με την "α) Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή Περιφερειών για την περαιτέρω ανάπτυξη των κινητών και ασυρμάτων επικοινωνιών στην Ευρώπη - προκλήσεις και επιλογές για την Ευρωπαϊκή Ένωση" (έγγρ. COM(97)217 τελ.) και β) "Ανακοίνωση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών: στρατηγική για κατευθύνσεις της πολιτικής όσον αφορά την περαιτέρω ανάπτυξη των κινητών και ασυρμάτων επικοινωνιών (UMTS) - τα αποτελέσματα της δημόσιας ακρόασης και τις προτάσεις για τη δημιουργία ευνοϊκού κλίματος" (έγγρ. COM(97)217 τελ. και έγγρ. COM(97)513 τελ.).

Σε σχέση με τις άδειες: οι δράσεις που ανελήφθησαν σε αυτό το πλαίσιο πρέπει να ανταποκρίνονται στις προσδοκίες της βιομηχανίας που ελπίζει στην εισαγωγή των πρώτων υπηρεσιών UMTS περί το 2002 και, σε παγκόσμια κλίμακα, περί το 2005. Λαμβάνοντας υπόψη αυτές τις προθεσμίες, θα μπορούσε η Επιτροπή να καθορίσει ένα πλαίσιο κοινοτικής αναφοράς προκειμένου να εξασφαλίσει ότι οι εθνικές αρχές και οι διοικητικοί υπεύθυνοι θα χορηγήσουν άδειες μέσω μιας αντικειμενικής, διαφανούς και χωρίς διακρίσεις διαδικασίας, έγκαιρα και αρχής γενομένης από τους τέλους του 1998;

Κοινή απάντηση

του κ. Bangemann εξ ονόματος της Επιτροπής

στις γραπτές ερωτήσεις E-1634/98, E-1635/98, E-1636/98, E-1637/98 και E-1638/98

(2 Ιουλίου 1998)

Η Επιτροπή ζήτησε τη γνώμη του κλάδου εν γένει και των κρατών μελών όσον αφορά τα πέντε καίρια ερωτήματα που θέτει το Αξιότιμο Μέλος του Κοινοβουλίου, με το έγγραφο "Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών σχετικά με την περαιτέρω ανάπτυξη των κινητών και ασύρματων επικοινωνιών στην Ευρώπη - Προκλήσεις και επιλογές για την Ευρωπαϊκή Ένωση". Οι απαντήσεις της βιομηχανίας και των λοιπών ενδιαφερομένων μερών καθώς και τα σχετικά με τις νομοθετικές ρυθμίσεις συμπεράσματα, στα οποία κατέληξε η Επιτροπή, εκτίθενται στην "Ανακοίνωση της Επιτροπής στο Συμβούλιο, στο Ευρωπαϊκό Κοινοβούλιο, στην Οικονομική και Κοινωνική Επιτροπή και στην Επιτροπή των Περιφερειών όσον αφορά την περαιτέρω ανάπτυξη των κινητών και ασύρματων επικοινωνιών στην Ευρώπη (UMTS) - Πορίσματα της δημόσιας διαβούλευσης και προτάσεις για τη δημιουργία ευνοϊκού περιβάλλοντος".

Η πρόταση της Επιτροπής για απόφαση του Ευρωπαϊκού Κοινοβουλίου και του Συμβουλίου σχετικά με την συντονισμένη εισαγωγή των κινητών και ασύρματων επικοινωνιών (UMTS) στην Κοινότητα(1) αποσκοπεί στη θέσπιση κατάλληλου κανονιστικού πλαισίου για τη διάθεση των συχνοτήτων. Το άρθρο 5 του κειμένου αυτού προβλέπει ένα διαδικαστικό μηχανισμό, βασιζόμενο στις εργασίες του Ευρωπαϊκού Γραφείου Ραδιοεπικοινωνιών (ERC), με σκοπό τη μελέτη της εναρμονισμένης χρήσης των ζωνών συχνοτήτων για το UMTS. Σε περίπτωση όπου τα κράτη μέλη δεν υιοθετήσουν πλήρως και εγκαίρως τις αποφάσεις του ERC, θα μπορούσαν να χρησιμοποιηθούν δεσμευτικές αποφάσεις της Επιτροπής σχετικά με τις ζώνες συχνοτήτων για να εξασφαλιστεί η εναρμονισμένη διαθεσιμότητα και χρήση αυτών των ζωνών σε όλη την έκταση της Κοινότητας.

Το άρθρο 6 της πρότασης για το UMTS αναφέρεται στα πρότυπα για το UMTS που εκπονεί ή εγκρίνει το Ευρωπαϊκό Ινστιτούτο Τηλεπικοινωνιακών Προτύπων (ETSI). Η Επιτροπή θα διασφαλίσει την άσκηση των δικαιωμάτων πνευματικής ιδιοκτησίας σύμφωνα με το κοινοτικό δίκαιο και, ειδικότερα, με τους κανόνες του ανταγωνισμού.

Με την προτεινόμενη απόφαση για το UMTS, ιδίως δε με το άρθρο 3 της τελευταίας, η Επιτροπή παρέχει τις αναγκαίες διασαφηνίσεις όσον αφορά το κανονιστικό πλαίσιο του UMTS, το οποίο βασίζεται κυρίως στην ισχύουσα νομοθεσία, πιο συγκεκριμένα, στην οδηγία περί αδειοδότησης 97/13/ΕΚ του Ευρωπαϊκού Κοινοβουλίου και του Συμβουλίου, της 10ης Απριλίου 1997, σχετικά με κοινό πλαίσιο γενικών και ειδικών αδειών στον τομέα των τηλεπικοινωνιακών υπηρεσιών(2), και στη νομοθεσία περί ανταγωνισμού. Όσον αφορά τις χρονολογίες, η Επιτροπή υιοθέτησε την άποψη που διατύπωσε, μεταξύ άλλων, το Forum UMTS, κατά την οποία η παροχή υπηρεσιών UMTS θα πρέπει να αρχίσει το 2002 το αργότερο. Για να δημιουργηθεί ενωρίς το αναγκαίο για τον κλάδο κλίμα εμπιστοσύνης και να του δοθούν επαρκή χρονικά περιθώρια προετοιμασίας, η πρόταση της Επιτροπής προβλέπει τη θέση σε εφαρμογή των κανονιστικών ρυθμίσεων των κρατών μελών μέχρι το 2000.

(1) COM(98)58.

(2) ΕΕ L 117 της 7.5.1997.